A legjobb nyolc közé, azaz az egyenes kieséses szakaszba jutás szempontjából igen fontos meccsel kezdték fiaink a szombati játéknapot. A 2 győzelem mellett 4 vereséggel álló magyar alakulat a mérkőzést 3-3-as mutatóval váró Puerto Rico ellen lépett pályára. Megszokhattuk már, csapatunk eredményessége nagyban függ a távoli dobások hatékonyságától. Nos, ez ezen az összecsapáson nem igazán működött (4/17, 24%), így el is maradt a siker, 19-15-re Puerto Rico nyert. Érdekesség, hogy a rivális csapat fiai a mieinknél is rosszabbul dobtak távolról (2/9, 22%), igaz náluk nem is ez volt a fő fegyver. Az döntött, hogy náluk közelebbről kimondottan jó céloztak (13/20 - 65%), míg a mieinknél az 1 pontos közeli dobások hatékonysága 50%-os volt (7/14). Csapatunkból Mike János 7, Horváth Kristóf István 6, Major Gergely és Kiss Attila Raul 1-1 pontot szerzett.